Die Wêreld is Reg? – Die Namib Skryf – sonder grense
Palet – Kunstenaars blog
Laurette de Klerk
Afdelings Kies Kategorie Belangrike Aankondigings (17) Groete en Goeters (49) Poësie (97) Prosa (40) Publikasies (18) Sommer Gesels (53) Uncategorized (6) Visuele Beelde (11) Wie doen Wat? (5)
Dis verkeerd 15th November 2019
Digkuns Gr 8 – 9 #2 11th November 2019
Digkuns Gr 5-7 #2 9th November 2019
Kortkuns Gr 10 -12 #2 8th November 2019
Kortkuns Gr 8 – 9 #2 7th November 2019
Meraai oor Augustus
Meraai oor Skrywers
Jacky oor Skrywers
Kluis Kies Maand November 2019 (9) Augustus 2019 (6) Junie 2019 (4) Mei 2019 (3) April 2019 (1) Maart 2019 (1) Februarie 2019 (21) Januarie 2019 (33) Desember 2018 (23) November 2018 (42) Oktober 2018 (34)
Die Wêreld is Reg?
Deur: Jan N. Alleman
Hi Ta' Meraai,
Ek skryf sommer net.
Nee, eintlik skryf ek om te sê hierdie jaar het my bestorm. Kompleet nes my oom se befoeterde ou Brahman bul dit sou doen. 'n Spreekwoordelike bul in 'n glas winkeltjie. Nou lê my drome, wat ek doer op Voëlroepersfontein se stoep gedroom het, op die vloer versprei, amper soos 'n oorvol boks legkaartstukke wat op die vloer geval het.
Stadig, op my kniegies, sal ek maar die stukkies by mekaar skraap en weer begin bou en kyk wat pas waar. Die tyd snel voort en die jaar se lont brand korter. Maar, miskien is dit goed so, al hierdie voortsnellery, want dan kom die trein vinniger by die stasie uit. En, Ja, Ta' Meraai, ek weet mens begin nie 'n sin met en nie, die bene raak nie jonger nie. Daar's nie meer regtig sprake van huppel oor die klippe nie. Net voort struikel! So wat kan snel moet maar snel.
Die reën het ook nog nie gekom nie en die viervoet kinders van die veld gaan sukkel hierdie jaar. Dis droog en daar gaan hongersnood in hulle land wees, maar nie so groot hongersnood soos in die twee voetvolk se land nie. Nee, in die tweevoet volk se veld is daar ook hongersnood, maar dit is 'n ander soort hongersnood. Dis 'n hongersnood aan eerlikheid, opregtheid, en ordentlikheid. Dis 'n hongersnood van omgee vir ander wesens, tweevoet, viervoet en die voetlose volkies van die veld. Maar gierigheid het hulle pense vol wind gemaak en hulle dink hulle is versadig. Hulle belieg hulle self.
Ta' Meraai, ek sukkel maar met die mensdom. Wie het gedink ons moet praat van mensdom? Dis seker maar iemand wat verstaan het van dom. Mense maak hope skuld om goeters te koop wat hulle nie gaan gebruik nie. Alles om ander mense te beïndruk van wie hulle nie hou nie. Ons almal ken die storie. Dis dom, maar mensdom maak so. Dan praat hulle van rykdom!
Mensdom laat te veel bees al die gras van die vlaktes opvreet en dan loop die viervoet kinders na 'n ander vlakte. Dan kom vreet die leeus hulle beeste. Dan ruk hulle vir hulle op en vermoor die groot jagters van die veld. Maar ons noem vooruitgang en vooruitgang bring rykdom en as ek meer rykdom as my buurman het dan's die wêreld reg. Dan klim ons op sosiale media en skel almal uit omdat daar geen beheer oor die arm gepeupel op die straat hoeke is nie. Miskien, na al die geskryf verstaan ek mensdom en rykdom bietjie beter.
Ta' Meraai, dis sommer net ek, Jan, wat bietjie skryf. Moenie bekommerd wees nie, die wêreld is reg…
Jan N. Alleman
Ek is Jan: My hartland is dié dorsland, hier waar duin en see-in 'n liefdesverhouding lê. Waar bos en bok skugter wegkruipertjie speel. Waar mens maar net 'n kuier-kind is. 'n Kuier-kind wat lewe vind wanneer hy stil raak en op sy knieë sak. Ek is Jan: Ek skryf oor die goeterse en gevoelens wat alleman mee ploeg. Ek skryf dit op 'n ander manier. Ek is net Jan N. Alleman...	Beskou all artikels deur Jan N. Alleman
Gepubliseer op 12th Maart 2019 12th Maart 2019 Skrywer Jan N. AllemanKategorieë Groete en Goeters, Sommer GeselsSleutelwoord Afrikaans, Die Namib Skryf, Jan N. Alleman, Lees Afrikaans, Leesgenot, Namibië, Skryf in Afrikaans